Elizabeth Prentiss

Elizabeth Payson Prentiss (Portland, Maine, 1818ko urriaren 26a – Dorset, Vermont, 1878ko abuztuaren 13a) estatubatuar erlijio idazlea izan zen, batez ere More Love to Thee, O Christ erlijio-ereserkiagatik eta Stepping Heavenward (1869) eleberriagatik ezaguna.

 Bizitza 
Edward Payson artzain kongregazionalistaren zortzi seme-alabetatik bosgarrena, Elizabeth Payson Portlanden jaio zen, Maine estatuan. Aitak tuberkulosia pairatu zuen urtebete baino gehiagoz eta 1827ko urriaren 22an hil zen. Haren heriotzak izugarri hunkitu zuen Elizabeth. 1831n, familia New Yorkera joan zen bizitzera, eta urte horretako maiatzean, Elizabethek fede-profesio publikoa egin zuen Bleecker kaleko eliza presbiterianoan. 16 urterekin The Youth's Companion aldizkarian kolaboratzen hasi zen.

1838an nesken eskola txiki bat ireki zuen bere jaioterrian, eta kristau-ikasbidea ere irakatsi zuen. Bi urte geroago Virginia estatuko Richmond hirira joan zen barnetegi batean lan egitera.

1845ean George Lewis Prentiss artzainarekin ezkondu zen. New Bedfordera (Massachusetts) joan ziren, Georgek postua lortu baitzuen bertako eliza batean. Garai zoriontsu baten ondoren, 1852an, hiru hilabeteko epean, Elizabethek bi seme-alaba galdu zituen. 1851n, George Prentiss New Yorkeko Mercer kaleko eliza presbiterianoko artzain izatera iritsi zen. 1853an Elizabeth Prentissek lehen liburua argitaratu zuen, Little Susy's Six Birthdays, 1868an, berriz, Little Little Lou's Sayings and Doings bilduma, eta Mr. Nobody poema haurrentzako klasiko bihurtu zen. 1856an, Minnie alabaren gaixotasun ia hilgarriaren ondoren, More Love to Thee erlijio-ereserkia idatzi zuen.

George Prentissek New Yorkeko elizatik dimisioa eman ondoren, osasun-arazoak zuela eta, familia Europara joan zen urte pare baterako. 1860an New Yorkera itzuli ziren, eta 1869an Stepping Heavenward eleberria argitaratu zen, Prentissen idazlanik ezagunena.

Familia Dorseten (Vermonten) finkatu zen, eta Elizabeth han hil zen 1878an, 59 urte zituela. 1882an George Prentissek The Life and Letters of Elizabeth Prentiss liburua kaleratu zuen.

 Lan hautatuak 

 Erreferentziak 

 Kanpo estekak 

Kategoria:Mainedarrak
Kategoria:Ameriketako Estatu Batuetako poetak
Kategoria:Emakume poetak
Kategoria:Ameriketako Estatu Batuetako eleberrigileak
Kategoria:Emakume eleberrigileak
Kategoria:Ameriketako Estatu Batuetako haur literaturako idazleak
Kategoria:XIX. mendeko emakume idazleak
Kategoria:Ameriketako Estatu Batuetako erlijio idazleak
Kategoria:Kristau idazleak
Kategoria:Ingelesezko idazleak
Kategoria:Ameriketako Estatu Batuetako protestanteak